લોલિયામાં ભાઇના હત્યા કેસમાં સાક્ષી બહેન પ્રવિણાબહેન ચાવડાનું અપહરણ કરી તેની હત્યા કરવામાં આવી હતી. આ કેસમા પોલીસે તપાસ કરી વિજય પરમાર (મેર) સહિતના આરોપીઓને ઝડપી લઇ તમામ આરોપીઓ સામે ચાર્જશીટ દાખલ કરી હતી. આ દરમિયાન આરોપીઓએ હાઇકોર્ટ સુધી જામીન મેળવવા માટે અરજી કરી હતી પરંતુ બે હત્યા જેવો ગંભીર મામલો હોવાથી કોર્ટે આરોપીઓને જામીન આપ્યા ન હતા. બીજી તરફ થોડા દિવસ પહેલાં વિજય પરમારે 30 દિવસના વચગાળાના જામીન માગતી અરજી કરી હતી. જેમાં એવી રજૂઆત કરી હતી કે, પોરબંદરના મૌરયા ગામની શાંતિ નામની યુવતી સાથે 24 એપ્રિલે લગ્ન કરવાના છે, લગ્નની તૈયારી કરવાની છે, સમાજમાં લોકોને કંકોત્રી આપવાની છે તેથી કોર્ટે વચગાળાના જામીન આપવા જોઇએ. આરોપી તરફે પુરાવા સ્વરૂપે કોર્ટમાં કંકોત્રીની નકલ રજૂ કરાઈ હતી.